A4-0360/96

Päätöslauselma komission tiedonannosta yhteenkuuluvuuspolitiikasta ja ympäristöstä (KOM(95)0509 - C4-0141/96)

Euroopan parlamentti, joka

- ottaa huomioon komission tiedonannon (KOM(95)0509 -C4-0141/96),

- ottaa huomioon EY:n perustamissopimuksen 2 artiklan, 3 artiklan j ja k kohdan, 130 a-e ja r-t artiklan,

- ottaa huomioon rakennerahastojen tehtäviä ja tehokkuutta sekä niiden toiminnan ja Euroopan investointipankin ja muiden olemassa olevien rahoitusvälineiden välistä toiminnan koordinointia koskevan asetuksen (ETY) N:o 2052/88 muuttamisesta 20 päivänä heinäkuuta 1993 annetun asetuksen (ETY) N:o 2081/93 ((EYVL L 193, 31.7.1993, s. 5)),

- ottaa huomioon tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun direktiivin 85/337/ETY ((EYVL L 175, 5.7.1985, s. 40)),

- ottaa huomioon 13. marraskuuta 1996 tekemänsä päätöksen neuvoston vahvistamasta yhteisestä kannasta neuvoston direktiivin antamiseksi tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta ((Kyseisen päivän istunnon pöytäkirja, osa II, kohta 4)),

- ottaa huomioon 5. huhtikuuta 1995 antamansa päätöslauselman vuoden 1996 talousarviomenettelyn suuntaviivoista, pääluokka III - komissio ((EYVL C 109, 1.5.1995, s. 46)) ja erityisesti sen 8 kohdan,

- ottaa huomioon alueiden komitean lausunnon komission tiedonannosta,

- ottaa huomioon aluepoliittisen valiokunnan mietinnön sekä budjettivaliokunnan ja ympäristö-, terveys- ja kuluttajansuojavaliokunnan lausunnot (A4-0360/96),

A. katsoo, että yhteisön rakennepolitiikan toteuttamisen olisi edistettävä kestävän kehityksen turvaamista eivätkä ne saisi vahingoittaa ympäristöä,

B. katsoo, että asiaa koskeva yhteisön lainsäädäntö on monilta osin epätäydellinen, erityisesti ympäristövaikutusten arvioinnin suorittamisen osalta, minkä vuoksi ympäristö on vailla riittävää suojaa,

C. katsoo, että koheesiorahaston toiminta, josta toisen puolen pitäisi tukea ympäristötoimia, ei ole ympäristön kannalta täysin tyydyttävää ja että siihen liittyy lukuisia ongelmia, jotka kuitenkin voidaan ratkaista,

D. katsoo, että rakennerahasto-ohjelmien toteuttamista seuraavien valvontakomiteoiden toimintaa on tehostettava ottaen huomioon ympäristön suojelun ja sen kehittämisen tärkeyden,

E. katsoo, että yhteisön rakennetoimet eivät saa vahingoittaa ympäristöä ja joka tapauksessa ne on toteutettava niin, että ne aiheuttavat mahdollisimman vähän vahinkoa ympäristölle,

F. katsoo, että puhtaasti ympäristöä koskevia yhteisön aloitteita ja innovatiivisia toimia ei ole olemassa,

G. katsoo, että kehittämisen ja ympäristönsuojelun tavoitteet voidaan suurelta osin sovittaa yhteen ja että tavoitteena on oltava kestävä kehitys,

H. katsoo, että ne alueet, joilla ympäristöstä on pidetty hyvää huolta, houkuttelevat enemmän investointeja ja kehittyvät paremmin kuin ne alueet, joiden ympäristöä on tuhottu,

I. katsoo, että resurssien ja teknologian siirrolla unionin kehittyneemmiltä alueilta vähemmän kehittyneille alueille rakennerahastojen ja koheesiorahaston kautta voi olla myös myönteinen vaikutus viimeksimainittujen alueiden ympäristöön, edellyttäen tietenkin, että siirretyt resurssit ja teknologia hyödynnetään asianmukaisesti,

J. ottaa huomioon 8. joulukuuta 1995 päivätyn aiekirjeen, jonka komissio lähetti parlamentille vuoden 1996 talousarvion hyväksymismenettelyn yhteydessä ja jolla se sitoutui toisaalta siihen, että kustannuksiltaan yli 50 miljoonan ecun hankkeita koskeviin ehdotuksiin, joita ei vielä ole pantu täytäntöön, lisätään ympäristön huomioon ottamista koskeva lauseke, sekä toisaalta siihen, että käytettävissä olevien varojen puitteissa ja asianmukaisten järjestelyjen avulla ja henkilöstön erityiskoulutuksella annetaan asianomaisille yksiköille mahdollisuus pitää kiinni yllämainituista ehdoista rakennepoliittisten välineiden ympäristövaikutusten tarkastusten, valvonnan ja arvioinnin kautta,

K. katsoo, että suorat ympäristötoimet ja ympäristöhankkeet luovat merkittävästi uusia työpaikkoja ja/tai varmistavat nykyisten työpaikkojen säilymisen ja edistävät näin ollen kehitystä,

L. katsoo, että ympäristöalalla toimivat yritykset (ekologiset yritykset) - joista monet luonnollisesti ovat pk-yrityksiä - samoin kuin muu vastaava toiminta, kuten ympäristömatkailu, vaikuttavat merkittävästi kestävän kehityksen tavoitteen saavuttamiseen, koska ne luovat työpaikkoja ja suojelevat samalla ympäristöä;

1. Pitää yleisenä periaatteena sitä, että on ratkaisevan tärkeää korostaa voimakkaasti ympäristöulottuvuuden merkitystä unionin koheesiopolitiikan kaikilla suunnittelun ja toteuttamisen tasoilla, sekä sitä, että kestävän kehityksen tavoite on otettava huomioon kaikissa rakennerahastojen ja koheesiorahaston toimissa; katsoo, että rahoituksen myöntämisen olisi perustuttava ohjelmien ja hankkeiden toteuttamiseen sekä niiden kannalta asianmukaisen EY-lainsäädännön soveltamiseen;

2. Vaatii, että rahoituksesta on suunnattava enemmän luonnonsuojeluun, jotta voitaisiin suojella uhanalaisten lajien biotooppeja ja esiintymisalueita sekä kasvistoa ja eläimistö yleensä, mukaan lukien eläinten kulkureittien rakentaminen; vetoaa koheesiorahaston suhteen komissiota varmistamaan tasapainon liikenneinfrastruktuurihankkeiden ja ympäristöhankkeiden välillä;

3. Pyytää jäsenvaltioita ja komissiota ryhtymään tarvittaviin toimiin korvausperiaatteen yhdenmukaisen soveltamisen varmistamiseksi, eli että infrastruktuurien rakentamisen ja muun maisemaan, luonnonympäristöön, metsiin tai virkistysalueisiin vaikuttavan toiminnan haitalliset vaikutukset ehkäistään tai kompensoidaan muulla tavoin;

4. On sitä mieltä, että olisi pyrittävä edistämään yhteenkuuluvuuspolitiikan integroimista maatalouspolitiikkaan ympäristötavoitteiden saavuttamiseksi;

5. On sitä mieltä, että kunkin rahaston (mukaan lukien koheesiorahasto) tarkat rahoitusperusteet olisi tarkistettava, jotta varmistetaan, että rahastot voivat tukea kaikkia niitä toimintoja, joita tarvitaan ympäristöllisesti kestävän kehityksen aikaansaamiseen;

6. Pahoittelee sitä, että koska vaatimusten mukaan hankkeiden on oltava suuruudeltaan vähintään 10 miljoonaa ecua, jotta ne olisivat oikeutettuja saamaan rahoitusta koheesiorahastosta, monia ympäristöähankkeita ei voida rahoittaa niiden pienimuotoisuuden takia; pyytää tämän vuoksi komissiota luomaan mahdollisuuden, että erilaiset ympäristöhankkeet liitetään yhteen, jolloin ne yhdessä täyttäisivät vähimmäiskokoa koskevan vaatimuksen;

7. Katsoo, että on tarkasti harkittava mahdollisuutta eriyttää yhteisön tukikerrointa ympäristöllisistä lähtökohdista pyrittäessä edistämään ympäristön kannalta kestäviä investointeja ja ympäristöystävällisempiä hankkeita;

8. Pitää äärimmäisen tärkeänä kehittää ohjelmia ja lisätä määrärahoja suorien ympäristötoimien alalla ja uskoo, että ympäristöulottuvuuden välttämätöntä korostamista voidaan edistää esimerkiksi yhteisön ympäristöaloitteella sekä tukemalla ympäristötoimia innovatiivisilla toimilla (EAKR-asetuksen 10 artikla); painottaa, että tällaisten suorien ja pelkästään ympäristöä koskevien toimien olisi sisällettävä toimenpiteitä myös luonnonsuojelun, luonnon monimuotoisuuden suojelun ja luonnonperinnön kestävän hoidon tukemiseksi;

9. Uskoo, että sellaisen säännön muotoileminen, jonka mukaan mahdollisista tai ehdotetuista toimista on aina valittava ympäristön kannalta myönteisimmät tai ainakin vähiten vahingolliset toimet, olisi erityisen tärkeä myönteinen askel;

10. Katsoo, että mikäli jonkin hankkeen ympäristövaikutusten laajuudesta tai luonteesta ollaan erimielisiä on kiinnitettävä suurempaa huomiota ennalta varautumisen periaattelle (EY:n perustamissopimuksen 130 r artiklan 2 kohta) ennalta ehkäisyn periaatteelle;

11. Katsoo, että koheesiorahaston toiminnassa on jatkossa voimakkaasti pyrittävä varmistamaan koheesiorahaston varojen jakaminen tasan puoliksi liikenteen ja ympäristön kesken ja että puhtaille ympäristötoimille ja ympäristöystävällisimmille liikennemuodoille on annettava enemmän painoa;

12. Katsoo, että erityisen tärkeätä ympäristövaikutusten arviointia (YVA) on uudistettava ja että sen toteuttamista on tehostettava käytännössä, jotta sillä voidaan paremmin suojella ympäristöä; katsoo erityisesti, että YVA on toteutettava poikkeuksetta ennenhankkeen hyväksymistä, että sen suorittavat riippumattomat asaintuntijat, jotka eivät ole hankkeen suunnittelijoita ja/tai toteuttajia, ja ennen kaikkea, että YVA:n johtopäätöksillä on oltava lainsäädäntöön verrattava voima;

13. Kehottaa komissiota pikaisesti saattamaan päätökseen ehdotuksensa tiettyjen julkisten ja yksityisten hankkeiden ympäristövaikutusten arviointia koskevan direktiivin 85/337/ETY muuttamiseksi;

14. Kehottaa komissiota käynnistämään tutkimuksen, jolla pyritään löytämään laajasti hyväksytty tarkka menetelmä unionin tukemien hankkeiden ja toimien mahdollisten ympäristövaikutusten määrittelemiseksi ja mittaamiseksi tarkasti;

15. Uskoo yleisellä tasolla, että valvontakomiteiden toimintaa on tehostettava; katsoo erityisesti, että siihen voidaan päästä toisaalta tehostamalla komission roolia kuitenkaan vahingoittamatta toissijaisuusperiaatetta, mikä voidaan varmistaa komission ja jäsenvaltioiden sekä paikallisten ja alueellisten viranomaisten vuoropuhelun ja läheisemmän yhteistyön avulla, ja toisaalta lisäämällä ympäristöviranomaisten ja -järjestöjen sekä ympäristöalan kansalaisjärjestöjen osallistumista näiden valvontakomiteoiden työhön;

16. Painottaa sitä, että valittujen paikallisten ja alueellisten viranomaisten olisi oltava mukana rakennerahastoista ja koheesiorahastosta rahoitettavien ohjelmien suunnittelu-, seuranta- ja arviointivaiheissa;

17. Tukee voimakkaasti komission aikeita ottaa ympäristöalan kansalaisjärjestöt mukaan säännöllisesti tapahtuvaan vuoropuheluun sekä tietojen ja kokemusten vaihtoon; komission olisi kannustettava kansallisia ja alueellisia viranomaisia antamaan kansalaisjärjestöille tietoja (asiakirjoja, karttoja, valokuvia jne.) sekä mahdollisuuksia olla yhteydessä valvontakomiteoihin ja muihin päätöksentekoelimiin;

18. Pyytää komissiota kiinnittämään erityistä huomiota arvioinnin ja valvonnan lisäämiseen, mukaan lukien tarpeelliset tarkastuskäynnit, laajempien valtuuksien myöntämiseen hankkeiden valinnan suhteen sekä valvontakomiteoiden taloudellisten voimavarojen hallinnointiin;

19. Pitää erityisen tärkeänä toimena sitä, että yhteisön tasolle tai kansalliselle tasolle perustetaan ympäristövalvontaelin, joka voisi olla aktiivinen sekä hankkeiden toteuttamisvaiheessa että ennen kaikkea tätä seuraavassa hankkeiden arvioinnissa, jotta voidaan valvoa sopimusehtojen noudattamista, todeta rikkomukset ja määrätä asianmukaiset rangaistukset, kuten sakot, korjaavat toimenpiteet jne.; sellaiset tarkastukset tehtäisiin satunnaisesti tai nimenomaisen valituksen johdosta, joka ei ensi näkemältä vaikuta perusteettomalta;

20. Vetoaa komissioon, että se muodostaisi «alueellisen kehityksen ja luonnon kannalta kestävän kehityksen työryhmän», jossa olisi mukana edustajia pääosastoista XVI, XI ja VI, jotta ympäristönäkökohdat otettaisiin myös huomioon ja varmistettaisiin entistä parempi koordinointi pääosastojen välillä;

21. Kehottaa komissiota ja jäsenvaltioita edistämään politiikan suuntaviivoja ja parhaita menettelytapoja alueellisen kestävän kehityksen hyväksi koskevia koulutusaloitteita kansallisille ja alueellisille virkamiehille sekä taloudellisille ja sosiaalisille toimijoille, jotka vastaavat EU:n aluepolitiikan toimenpiteiden suunnittelusta, toteuttamisesta ja valvonnasta;

22. Kehottaa komissiota käyttämään tehokkaammin valtaansa pakottaakseen jäsenvaltiot noudattamaan ympäristölainsäädäntöä, mukaan lukien rahoituksen keskeyttäminen tai peruuttaminen tai sakkojen määrääminen (EY:n perustamissopimuksen 171 artiklan mukaisesti), ja tekemään tarvittaessa ehdotuksia sen vallan lisäämiseksi.

23. Katsoo, että unionin on tuettava «ekologisia yrityksiä», joista suurin osa luonnollisesti on pk-yrityksiä, ja samaan aikaan tuettava muuta ympäristön kannalta myönteistä toimintaa, kuten ympäristömatkailua.

24. Katsoo, että Euroopan unionin ympäristöpolitiikka ei saisi muuttua koheesion vastaisen teollisuuspolitiikan keinoksi, eikä myöskään kaupan kiinnostuksen alibiksi markkina-alueiden saavuttamiskilpailussa, vaan niiden kasvavien ja asteittaisten toimien kehykseksi, joka mahdollistaa eurooppalaisen teollisuuden ja kaupan mukautumisen;

25. Kehottaa komissiota

a) tiedottamaan viipymättä järjestelyistä, jotka koskevat yksikköjen ja menettelyjen järjestämistä komission jäsenten Wulf-Mathies ja Liikanen esittämään aiekirjelmään sisältyneiden määräysten toteuttamiseksi,

b) antamaan budjettivallan käyttäjälle tietoja, joita tarvitaan kustannus- hyöty-analyysin tekemiseen toimista, joita on toteutettu osana ympäristönäkökannan huomioonottamista rakennerahastojen (mukaan lukien tavoitteet 3, 4 ja 5a) ja koheesiorahaston toiminnassa,

c) varmistamaan, että analyysi voidaan tehdä merkittävimpien hankkeiden luettelon perusteella, johon liittyy määrällinen ja laadullinen vaikutuksia koskeva lausunto, jossa on kaksi muuttujaa: yhteenkuuluvuus ja kestävyys. Asiakirja annetaan parlamentille ennen kuin se käsittelee talousarviota ensimmäisen kerran;

26. Kehottaa puhemiestään välittämään tämän päätöslauselman komissiolle ja neuvostolle.